วันนี้จะขอพาไปชมและชิมร้านอาหารเล็กๆ แต่คุณภาพเต็มเปี่ยมกันบ้างนะครับ ..

ร้านนี้มีชื่อว่า "บ้านสเต็ก (Steak House)" อยู่บนถนนราชพฤกษ์ ใกล้ๆ กับร้าน Sea-Time ครับ .. ถ้ามาจาก ถ.เพชรเกษม ตั้งต้นจาก ร.พ.พญาไท 3 ให้เลี้ยวขวาลอดใต้สะพาน เข้าถนนราชพฤกษ์ และวิ่งทางขนานไปเรื่อยๆ จนเจอร้าน Sea-Time ให้เตรียมตัวจอดได้ ร้านอยู่เลยไปไม่เกิน 10 วินาที (ย้ำ "วินาที") ตัวร้านจะัลักษณะเหมือน บ้านชั้นเดียวหลังเล็กๆ อาจไม่ค่อยสะดุดตาเท่าไหร่จากภายนอก ระวังเลยร้านนะครับ ถึงแล้วให้จอดรถริมถนนด้านหน้าร้านได้เลยครับ

ภายในร้านเป็นห้องแอร์ครับ อากาศเย็นสบาย ไม่อึดอัด โต๊ะและที่นั่งมีลักษณะเป็นโต๊ะไม้ คล้ายๆ โต๊ะสนามกลางแจ้ง มีประมาณ 10 โต๊ะ จัดเรียงแบบไม่แออัดมากนัก เนื่องจากตัวร้านเพิ่งมีการปิดปรับปรุงไปเมื่อปีที่แล้ว แต่ตัวร้านอาจจะเล็กไปซักหน่อย ถ้ามาทานกันเป็นครอบครัวหรือหมู่คณะครับ.. ส่วนของครัวมีการกั้นแยกจากโซนที่นั่งแบบปิดมิดชิด ไม่มีกลิ่นอาหาร หรือควันเข้ามารบกวนมากนัก

มาเริ่มในส่วนของอาหารกันครับ .. อาหารของร้านนี้จะมีลักษณะเป็นอาหารจานเดียว แต่ค่อนข้างหลากหลายครับ มีทั้งเมนูสเต็ก พาสต้าแบบง่ายๆ (ผัดซอส ผัดขี้เมา ราดซอส) ซุป ไปจนถึงอาหารตามสั่งครับ ส่้วนวัตถุดิบประเภทเนื้อสัตว์ ก็มีทั้ง เนื้อวัว เนื้อหมู เนื้อไก่ เนื้อปลา เป็นหลัก

รายการอาหารที่ผมชอบสั่ง ก็ได้แก่ "สเต็กเนื้อทีโบนไม่มีกระดูก" ครับ .. ก็จะเป็นสเต็กเนื้อส่วนทีโบน แล้วทางร้านก็จะเลาะกระดูกมาให้ บวกกับการจัดแต่งจานแบบง่ายๆ หน้าตาเลยออกมาแนวๆ สเต็กสามย่าน แต่รสชาติค่อนข้างดีทีเดียว เนื้อวัวธรรมดาๆ แต่มีการหมักและย่างมาอย่างดี ราดซอสรสชาติเข้มข้น เรียกได้ว่าแทบไม่ต้องปรุงอะไรเพิ่มเติมเลย

จานต่อไปของผม ได้แก่ "สปาเกตตี้ผัดมักกะโรนีไก่" ครับ .. มันคือการนำเส้นสปาเกตตี้ มาผัดซอสในแบบของมักกะโรนีครับ (ซึ่งเดิมทีสปาเกตตี้มักจะอยู่ในรูปแบบของการราดซอสมากกว่า) จานนี้เป็นที่โปรดปรานของเด็กๆ ครับ เส้นสปาเกตตี้ลวกมาแบบเหนียวนุ่มกำลังดี ผัดกับผัก ไข่ และเนื้อสัตว์ กับรสชาติซอสที่เปรี้ยวเค็มหวานกำลังดี เป็นอีกจานที่สั่งทานได้ง่ายๆ

สุดท้าย เรียกว่าค่อนข้างเซอร์ไพรซ์ก็ว่าได้ นั่นคือเมนู "ผัดกะเพราเนื้อ+ไข่ดาว ราดข้าว" ครับ .. ปกติผมกับภรรยาจะชอบทานผัดกะเพราะเนื้อกันอยู่แล้ว พอมาเจอของร้านนี้ก็ยืนยันเป็นเสียงเดียวกันว่ามัน "อร่อยจริง"

เนื้อวัวที่นำมาใช้ คิดว่าเป็นเนื้อที่หมักไว้เพื่อทำสเต็ก เพราะมีดูคุณภาพดีและมีรสหวานของเนื้อค่อนข้างเด่นชัด นำมาผัดแบบผัดกะเพราแท้ๆ ซึ่งจะมีแค่ เนื้อสัตว์ ใบกะเพรา พริก กระเทียม เท่านั้น (เด๋วนี้หลายๆ ร้านชอบเติมผักเยอะๆ แต่ผมไม่ค่อยชอบนะ) รสชาติค่อนข้างเผ็ดแต่อร่อยมาก ยิ่งได้ทานร่วมกับไข่ดาวที่ทอดมาสไตล์ร้านข้าวแกง (ยางมะตูม+ขอบเกรียม) ราดบนข้าวสวยร้อนๆ มันช่างมีความสุขจริงๆ

และอีกหนึ่งประเด็นสำคัญของร้านนี้ นั่นคือ ปริมาณต่อจานที่ค่อนข้างเยอะพอสมควร ครับ อย่างเมนูสปาเกตตี้ผัดของผม สามารถทาน 2-3 คนได้แบบอิ่มกำลังดี เพราะฉะนั้นแนะนำให้ลองสั่งแค่พอทานก่อนที่จะสั่งมาเยอะๆ นะครับ ถึงแม้จะหิวแค่ไหนก็ตาม เพราะคุณอาจจะจุกกลับบ้านได้

อีกเรื่องที่หลายๆ ท่านคงอยากทราบ นั่นคือเรื่อง ราคา .. ตอนดูเมนู หลายๆ อย่างอาจจะดูราคาสูงเมื่อเทียบกับร้านทั่วไปที่มีลักษณะใกล้เคียงกัน แต่พอเจอคุณภาพและปริมาณเข้าไป ขอบอกว่าไม่แพงเลยครับ

เสริมนิดหนึ่งเรื่อง เวลา ครับ .. ร้านนี้มีครัวที่พื้นที่ค่อนข้างจำกัด การปรุงอาหารอาจจะทำได้ช้า ถ้าไปตอนลูกค้าเยอะๆ อาจจะต้องรอซักหน่อยนะครับ

สรุปโดยรวมนะครับ .. ร้านบ้านสเต็กอาจจะเป็นร้านธรรมดาๆ ที่ดูไม่โดดเด่นอะไร แต่ถ้าได้ลองรับประทาน เชื่อว่าหลายๆ คนจะต้องติดใจในรสชาติ คุณภาพ ปริมาณ และราคา

เป็นอีกร้านหนึ่ง ที่อยากแนะนำให้ไปลองทานกันดูถ้ามีโอกาสครับ :)